***Juraj Lukáč, 067 34 Osadné 65, Slovensko***

European Commision V Osadnom dňa 26. 10. 2020

Environment DG

B – 1049 Brussels

Belgium

**Sťažnosť na postup Slovenskej republiky pri uplatňovaní článku 2 ods. 2 a článku 14 Smernice Rady 92/43/EHS zo dňa 21. 5. 1992 o ochrane prirodzených biotopov a voľne žijúcich živočíchov a rastlín v znení neskorších zmien a doplnkov**

Ja, Juraj Lukáč, týmto podávam sťažnosť na Slovenskú republiku pre porušovanie článku 2 ods. 2 a článku 14 Smernice Rady 92/43/EHS zo dňa 21. 5. 1992 o ochrane prirodzených biotopov a voľne žijúcich živočíchov a rastlín v znení neskorších zmien a doplnkov (ďalej len „Smernica o biotopoch“).

Som členom komisie pre určovanie kvóty lovu vlka (Canis lupus), ktorú ustanovilo ministerstvo pôdohospodárstva Slovenskej republiky. Z tohto dôvodu som bol prítomný celého rozhodovacieho procesu, na záver ktorého, určilo ministerstvo pôdohospodárstva limit zastrelených vlkov v loveckej sezóne 2020/2021 počtom 50.

Ako člen komisie aj ako štatutárny zástupca Lesoochranárskeho zoskupenia VLK, aj ako poverený zastupovaním petície požadujúcej celoročnú ochranu vlka na Slovensku, som počas celého jednania presadzoval určenie **NULOVEJ** kvóty odstrelu vlka.

Už v konaní o porušení č. 2013/4081, ktoré Európska komisia viedla proti Slovenskej republike, bola Slovenská republika upozornená na to, že vo vzťahu k ochrane vlka dravého porušuje ustanovenie článku 2 ods. 2 Smernice o biotopoch, podľa ktorého sú členské štáty povinné prijať opatrenia, aby sa zachovali v prirodzenom stave ochrany, alebo sa do takého stavu obnovili prirodzené biotopy a druhy **divokej fauny Európskeho významu**. Zároveň bola Slovenská republika upozornená na porušovanie článku 14 Smernice o biotopoch, podľa ktorého je potrebné pri odoberaní vzoriek druhov divokej fauny, uvedených v prílohe V., teda lovu tejto fauny, zabezpečiť, aby takéto odoberanie bolo zlučiteľné s ich zachovávaním v priaznivom stave ochrany.

Európska komisia videla porušenie týchto povinností vo vzťahu k ochrane vlka dravého, v nedostatočnosti údajov o populácii vlka dravého, pričom spoľahlivosť údajov o populácii a jej vývoji považovala za podmienku, bez ktorej **nie je možné povoliť odchyt takejto populácie**. Okrem toho, že v uvedenom konaní vytkla Slovenskej republike aj nedostatočnosť ochrany vlka dravého v území NATURA 2000, ďalším bodom, o ktorý sa konanie opieralo, boli cezhraničné účinky lovu vlka dravého, a to predovšetkým na populácie v Poľsku, o ktorých Európska komisia skonštatovala, že sú úzko prepojené s populáciami na Slovensku.

V súvislosti s týmto konaním Slovenská republika sa zaviazala vykonávať monitoring vlka dravého, početnosti jeho populácie a jej vývoja, ako základného predpokladu pre stanovenie kvót pre lov vlka dravého pre jednotlivé sezóny.

Slovenská republika však napriek skutočnosti, že sa v komunikácii s Európskou komisiou zaviazala zabezpečiť monitoring vlka dravého ako základného predpokladu pre lov vlka dravého, v súčasnosti pri stanovovaní kvót lovu vlka dravého nepostupuje v súlade s týmito záväzkami a určovanie týchto kvót nie je podložené relevantnými dátami o početnosti a stave populácie vlka dravého, ktoré by umožňovali súlad určenia kvót vlka dravého so základnými povinnosťami Slovenskej republiky podľa článku 2 ods. 2 a článku 14 zachovať priaznivý stav ochrany tohto živočíšneho druhu. V súčasnosti nie sú k dispozícii žiadne relevantné informácie, ktoré by umožňovali záver, že určované kvóty neohrozia priaznivý stav populácie, ani žiadne relevantné informácie, ktoré by umožnili vyhodnotiť cezhraničný dosah povoľovaných kvót lovu a populácie vlka dravého v Poľsku, Českej republike a Maďarsku. Napriek tomu komisia ustanovená Ministerstvom pôdohospodárstva povolila lov vlka v sezóne 2020/2021 v počte 50 jedincov. Je teda zrejmé, že Slovenská republika pokračuje v porušovaní povinností, vyplývajúcich zo Smernice o biotopoch, spôsobom, ktorý je v priamom rozpore s jej stanoviskom v konaní o porušení č. 2013/4081.

**Vzhľadom na to, že konanie proti Slovenskej republike bolo zastavené Európskou komisiou z dôvodu, že Slovenská republika deklarovala nápravu, pričom súčasná prax orgánov Slovenskej republiky, určujúcich kvóty lovu vlka dravého, je s týmto stanoviskom v rozpore, dávam podnet na opätovné konanie o porušení povinností, vyplývajúcich z článku 2 ods. 2 a článku 14 Smernice o biotopoch proti Slovenskej republike.**

**Juraj Lukáč**